《满江红 秋闺》
清代·杨澈

秋入银屏，金钩冷、湘帘高轴。叹秋光、芙蓉粉褪，桂枝香触。

月殿冰轮光乍冷，玉楼鸳瓦寒生栗。倚栏杆，庭院悄无人，风敲竹。

池塘里，鸳鸯浴。帘栊下，鹦哥宿。听何处箫声，吹残红玉。

月转西廊花影乱，漏沉东阁砧鸣促。又依稀，铜箭已将残，疏钟续。

作者简介：字朝如，吴县人，诸生韩君明室。有《蟾香楼词》。